— Нашы вучні сталі прызёрамі і пераможцамі многіх конкурсаў і алімпіяд, — нагадала Іна Іванаўна. — Двое навучэнцаў Нарацкай сярэдняй школы №2 — Анастасія Вінаградава і Данііл Рудзянкоў — атрымалі прэміі Спецыяльнага фонду Прэзідэнта Рэспублікі Беларусь. Упершыню прадстаўнікі нашага раёна — дзве каманды з гімназіі-інтэрната горада Мядзела — прынялі ўдзел у Сусветнай алімпіядзе робатаў, якая праходзіла ў Тайландзе. А зборная каманда КВЗ навучэнцаў і педагогаў нашых устаноў адукацыі атрымала ў сваю скарбонку ўзнагароды самых вышэйшых проб. Дасягненняў было шмат — усіх не пералічыць. Але іх аб’ядноўвае адно: у цэнтры поспеху заўсёды вы — нашы дзеці. І ў раёне вялікая ўвага надаецца ўмацаванню матэрыяльна-тэхнічнай базы ўстаноў адукацыі і спорту, якасці адукацыі — ствараюцца камфортныя ўмовы для навучання і выхавання дзяцей.